Nacrt prijedloga
REPUBLIKA HRVATSKA
ZADARSKA ŽUPANIJA
OPĆINA KUKLJICA
OPĆINSKO VIJEĆE

KLASA: 024-01/26-01/__
UR.BROJ: 2198-22-01-26-__
Kukljica, _______ 2026. godine


Na temelju članka 15. stavaka 2.i 3. Zakona o javnoj nabavi („Narodne novine“, broj 120/16, 114/22 i 48/26) i  članka 31. Statuta Općine Kukljica („Službeni glasnik Općine Kukljica“ broj: 1/21), Općinsko vijeće Općine Kukljica na svojoj __ sjednici održanoj dana ________ 2026. godine, donosi


P R A V I L N I K
O 
PROVEDBI POSTUPAKA JEDNOSTAVNE NABAVE


I. OPĆE ODREDBE
Članak 1. 
(1) Ovim Pravilnikom uređuju se pravila, uvjeti i postupci provedbe jednostavne nabave robe i usluga, te provedbe projektnih natječaja Općine Kukljica (u daljnjem tekstu: Naručitelj) procijenjene vrijednosti manje od 50.000,00 EUR bez PDV-a , te radova procijenjene vrijednosti manje od 100.000,00 EUR bez PDV-a. 
(2) Jednostavna nabava iz stavka 1. ovog članka predstavlja nabavu na koju se, sukladno članku 12. stavku 1. Zakona o javnoj nabavi (u daljnjem tekstu: ZJN), ZJN ne primjenjuje (u daljnjem tekstu: jednostavna nabava).
(3) U provedbi postupaka jednostavne nabave Naručitelj je obvezan u odnosu na sve gospodarske subjekte poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
(4) Postupci jednostavne nabave provode se na način koji osigurava učinkovitu nabavu te ekonomično, svrhovito i zakonito trošenje proračunskih sredstava.
(5) Na pitanja koja nisu uređena ovim Pravilnikom na odgovarajući se način primjenjuju odredbe ZJN, drugi važeći propisi te interni akti Naručitelja koji se odnose na predmet nabave.
(6) Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.

II. SPRJEČAVANJE SUKOBA INTERESA

Članak 2. 
(1) Na sprječavanje sukoba interesa u postupcima jednostavne nabave na odgovarajući se način primjenjuju odredbe ZJN. 
(2) Naručitelj je dužan poduzeti odgovarajuće mjere radi sprječavanja, prepoznavanja i uklanjanja sukoba interesa u svim fazama postupka jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
(3) U svrhu sprječavanja sukoba interesa Naručitelj je obvezan evidentirati sve okolnosti koje mogu predstavljati sukob interesa, osigurati izuzeće osobe kod koje postoji stvarni ili potencijalni sukob interesa, poduzimati druge potrebne mjere radi osiguranja jednakog postupanja prema svim gospodarskim subjektima te primijeniti odredbe posebnih propisa koji uređuju to područje.

III. PLAN NABAVE 

Članak 3. 
(1) U Plan nabave unose se svi predmeti nabave čija je procijenjena vrijednost bez PDV-a jednaka ili veća od 5.000,00 EUR.
(2) Plan nabave donosi se i ažurira sukladno odredbama ZJN.

IV. PROVOĐENJE POSTUPKA JEDNOSTAVNE NABAVE 

Članak 4. 
(1)       Postupak jednostavne nabave procijenjene vrijednosti do 15.000, 00 eura bez PDV-a provodi Pročelnik jedinstvenog upravnog odjela Općine Kukljica odnosno imenovano stručno povjerenstvo za iznose  veće od 15.000,00 eura bez PDV-a. 


V. STRUČNO POVJERENSTVO

Članak 5. 
(1) Za provedbu postupaka čija je procijenjena vrijednost veća od 15.000,00 eura čelnik Naručitelja odlukom o imenovanju imenuje Povjerenstvo za jednostavnu nabavu (u daljnjem tekstu: Povjerenstvo) te određuje njegove obveze i ovlasti u provođenju postupaka jednostavne nabave.
(2) Stručno povjerenstvo se sastoji od najmanje dva člana. 
(3) Obveze i ovlasti Povjerenstva su:
- priprema postupka nabave: priprema uvjeta vezanih uz predmet nabave, potrebnog sadržaja dokumentacije/uputa za prikupljanje ponuda, javna objava, priprema poziva za  dostavu ponuda, tehničkih specifikacija, ponudbenih troškovnika i ostalih dokumenata vezanih uz predmet nabave,
- provedba postupka nabave: otvaranje pristiglih ponuda, izrada zapisnika o pregledu i ocjeni ponuda, izrada odluke o odabiru sukladno kriteriju za odabir i uvjetima propisanima pozivom na dostavu ponuda ili izrada odluke o poništenju. 



VI. JEDNOSTAVNA NABAVA ROBE, USLUGA I RADOVA ČIJA JE PROCIJENJENA VRIJEDNOST DO  15.000,00 EUR  bez PDV-a

Članak 6. 
(1) Postupak jednostavne nabave roba, usluga i radova procijenjene vrijednosti do 15.000,00 EUR bez PDV-a provodi se prikupljanjem ponude/predračuna jednog gospodarskog subjekta, prema izboru Naručitelja.
(2) Ponuda/predračun se dostavlja elektroničkim putem, poštom ili osobnom dostavom. 
(3) Ponuda/predračun mora sadržavati sve bitne  podatke potrebne za izdavanje narudžbenice odnosno sklapanje ugovora 
(4) Narudžbenicu ili ugovor potpisuje Općinski načelnik ili po njegovom ovlaštenju pročelnik jedinstvenog upravnog odjela.
(5) Evidenciju o izdanim narudžbenicama vodi Jedinstveni upravni odjel Općine Kukljica.


VII. JEDNOSTAVNA NABAVA ROBE I USLUGA ČIJA JE PROCIJENJENA VRIJEDNOST JEDNAKA ILI VEĆA OD 15.000,00 EUR BEZ PDV-a, A MANJA OD 50.000,00 EUR BEZ PDV-a  TE RADOVA ČIJA JE PROCIJENJENA VRIJEDNOST JEDNAKA ILI VEĆA OD 15.000,00 EUR BEZ PDV-a , A MANJA OD 100.000,00 EUR BEZ PDV-a

Članak 7. 
(1) Postupak jednostavne nabave čija je procijenjena vrijednost jednaka ili veća od 15.000,00 EUR bez PDV-a provodi se putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH).
Za nabavu robe i usluga čija je procijenjena vrijednost jednaka ili veća od 15.000,00 EUR bez PDV-a , a manja od 50.000,00 EUR bez PDV-a te radova čija je procijenjena vrijednost jednaka ili veća od 15.000,00 EUR bez PDV-a, a manja od 100.000,00 EUR bez PDV-a imenovano povjerenstvo javno objavljuje poziv na dostavu ponuda u EOJN-u te provodi postupak sukladno ovom Pravilniku.
(2) Iznimno od Naručitelj može uputiti poziv jednom gospodarskom subjektu:  
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to: 
1.	ako je predmet nabave stvaranje ili stjecanje jedinstvenog umjetničkog djela ili umjetničke izvedbe 
2.	ako iz tehničkih razloga ne postoji tržišno natjecanje ili 
3.	ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati. 
(3) Razlozi za primjenu iznimke iz ovoga članka navode se i obrazlažu u zahtjevu za pokretanje postupka nabave i u objavi u EOJN RH.  


Članak 8. 
(1) Postupak jednostavne nabave iz članka 7. ovog Pravilnika pokreće se slanjem ili objavom dokumentacije o nabavi (dalje u tekstu: dokumentacija) u EOJN RH.
(2) Dokumentacija mora sadržavati sve potrebne podatke koji gospodarskom subjektu omogućuju izradu ponude. 
(3) U dokumentaciji se može zahtijevati dostava jamstva i to jamstva za ozbiljnost ponude, jamstva za uredno ispunjenje ugovora, jamstvo za otklanjanje nedostataka i/ili jamstva o osiguranju za pokriće odgovornosti iz djelatnosti. 
(4) Kriterij za odabir ponuda može biti najniža cijena, cijena i kvaliteta ili trošak i kvaliteta, na koji se odgovarajuće primjenjuju odredbe ZJN. 
(5) Ako je cijena najpovoljnije ponude veća od procijenjene vrijednosti nabave, ali ne prelazi vrijednosti iz članka 1 stavka 1. ovog Pravilnika. Naručitelj takvu ponudu može prihvatiti ako ima ili će imati osigurana sredstva.

Članak 9. 
(1) Ponuda je izjava volje ponuditelja u pisanom obliku da će isporučiti robu, pružiti usluge ili izvesti radove u skladu s uvjetima i zahtjevima iz dokumentacije.
(2) Ponude se dostavljaju u skladu s načinom određenim u dokumentaciji.
(3) Rok za dostavu ponuda mora biti primjeren predmetu nabave i ne smije biti kraći od pet dana od dana slanja ili objave dokumentacije, osim u slučaju žurne nabave.
(4) U postupcima jednostavne nabave ne provodi se javno otvaranje ponuda 
(5) Ponude otvaraju najmanje dva člana stručnog povjerenstva.
(6) Stručno povjerenstvo pregledava i ocjenjuje ponude te sastavlja zapisnik o pregledu i ocjeni ponuda koji potpisuju oni članovi stručnog povjerenstva koji su izvršili pregled i ocjenu ponuda.

Članak 10. 
(1) Odluku o odabiru ili poništenju postupka donosi općinski načelnik.
(2) Odluka o odabiru ili poništenju donosi se najkasnije u roku od 15 dana od isteka roka za dostavu ponuda.
(3) Odluka o odabiru ili poništenju postaje izvršna objavom u EOJN RH ili dostavom odluke ponuditelju.
(4) Postupak jednostavne nabave završava izvršnošću odluke o odabiru ili poništenju. 
(5) Protiv odluke o odabiru i odluke o poništenju postupka jednostavne nabave može se uložiti prigovor na način propisan člankom 14. ovog Pravilnika.

Članak 11. 
(1) Naručitelj može poništiti postupak jednostavne nabave iz opravdanih razloga u bilo kojem trenutku, u kojem slučaju ti razlozi moraju biti obrazloženi.

VIII.  SKLAPANJE UGOVORA 
Članak 12. 
(1) Ugovor se sklapa u pisanom obliku prema uvjetima iz javnog poziva na dostavu ponuda i/ili odabranoj ponudi te ga potpisuju odgovorna osoba Naručitelja i odabrani ponuditelj, nakon izvršnosti odluke o odabiru.

Članak 13. 
(1) Odredbe ovog Pravilnika ne primjenjuju se u slučajevima nabave zanemarive vrijednosti, odnosno vrijednosti do  1.000,00 EUR bez PDV-a , u kojim situacijama ponudu, predračun  i narudžbenicu može  zamijeniti račun gospodarskog subjekta.

	
IX. PRAVNA ZAŠTITA

Članak 14. 
(1) Pravo na prigovor ima svaki gospodarski subjekt koji ima pravni interes za dobivanje određenog ugovora o jednostavnoj nabavi ili bi mogao pretrpjeti štetu od navodnoga kršenja subjektivnih prava. 
(2) Prigovor se podnosi općinskom načelniku, u pisanom obliku elektroničkim sredstvima komunikacije, putem EOJN RH,  u roku od tri dana od primitka odluke o odabiru ili poništenju, a u suprotnom će se prigovor odbaciti. Odluka o prigovoru mora biti obrazložena. 
(3) Općinski načelnik će razmotriti prigovor ponuditelja te isti može odbiti, odbaciti ili usvojiti prigovor te poništiti odluku i  poništiti postupak jednostavne nabave.  
(4) Podnositelju prigovora ne pripada pravo na naknadu troškova u povodu izjavljenog prigovora. 
(5) Odluka o prigovoru dostavlja se objavom u EOJN-u u roku od 15 (petnaest) dana od dana isteka roka za dostavu prigovora.





X. ZAVRŠNE ODREDBE

Članak 15. 

1) Ovaj Pravilnik, kao i sve njegove daljnje izmjene i dopune, objavljuje se na internetskim stranicama Naručitelja te se čini dostupnim u EOJN-u.
(2) Stupanjem na snagu ovog Pravilnika, prestaje važiti Pravilnik o provedbi postupaka jednostavne nabave  Općine Kukljica   KLASA:022-05/17-01/01;  URBROJ:2198/22-02/01-17-01 od 30. lipnja 2017.g.
Članak 16.
(1) Ovaj Pravilnik se objavljuje u „Službenom glasniku Općine Kukljica“, a stupa na snagu osmog dana od dana objave u Službenom glasniku Općine Kukljica.

Predsjednik Općinskog vijeća
									Milorad Košćica




